PetroSA onderteken ooreenkoms met RuslandPetroSA Die nasionale oliemaatskappy PetroSA het Maandag ŉ $400 miljoen-ooreenkoms met Rusland se staatsbeheerde Rosgeo aangegaan, wat in olie- en gasontwikkeling belê sal word. Die ooreenkoms is in die teenwoordigheid van die ministers van energie onderteken tydens die negende jaarlikse Brics-beraad wat tans in Xiamen, Volksrepubliek China, gehou word. Rosgeo se uitvoerende hoof Roman Panov, voorsitter van die Sentrale Energiefonds Luvo Makasi, en tussentydse voorsitter van PetroSA Nhlanhla Gumede, het die ooreenkoms onderteken. Volgens PetroSA sluit die ooreenkoms die ontwikkeling in van die eksplorasiegebiede van blokke 9 en 11a naby die suidkus van Suid-Afrika en Rosgeo sal ŉ beduidende hoeveelheid geologiese verkenningswerk hier doen. PetroSA beplan om vennote, wat tegnies bekwaam en finansieel sterk is, te bekom vir sy plaaslike olie- en gasbates aan die Suid-Afrikaanse kus deur ŉ gedeelte van sy aandeel in elk van die blokke in die Wes-Kaap te verkoop. Die projek met Rosgeo sal na verwagting meer as 4 000 km² van 3D seismiese bedrywighede en meer as 13 000 km gravitasie-magnetiese eksplorasiewerk beslaan. Verkenningsputte sal ook geboor word. PetroSA het gesê die projek sal na verwagting daagliks tot 4 miljoen kubieke meter van gas ontgin wat aan PetroSA se Gas-To-Liquids-aanleg in Mosselbaai gelewer sal word. Panov het gesê Rosgeo sal van gevorderde tegnologie, insluitend 3D-eksplorasiewerke en moderne seismiese en boormasjiene, gebruik maak. “Die getekende ooreenkoms het ten doel om bilaterale betrekkinge te ontwikkel en sal Rosgeo se teenwoordigheid in die Afrika-mark versterk,” het Panov bygevoeg.